text: Mand brænder inde i lejlighed 
  11 november 2012 kl. 12.48
  Brandfolk fandt lørdag aften en omkommen mand efter en brand i en lejlighed i Kolding.
  En mand er død, efter en brand i en lejlighed i Ågade i Kolding lørdag aften, oplyser Sydøstjyllands Politi.
  Politiet formoder, at den afdøde er lejlighedens beboer på 62 år, men det bliver først slået fast, når der er obduktion i næste uge, fortæller vagtchef Martin Rasmussen til Ritzau.
  De pårørende til den 62-årige mand er underrettet.
  Det var brandfolk, der fandt manden, efter de havde slukket ilden i den totalt udbrændte lejlighed.
  Branden opstod klokken 21.40, men det er fortsat uvist, hvordan den startede.
  - Det kan være en cigaret, men vi ved det fortsat ikke, siger vagtchefen.
  